Ehdotus NEUVOSTON PÄÄTÖS vaarallisten jätteiden maan rajat ylittävien siirtojen ja käsittelyn valvonnasta tehdyn Baselin yleissopimuksen liitteeseen VIII tai IX lisättäviä uusia nimikkeitä koskevien hakemusten tekemisestä Euroopan unionin puolesta /* COM/2013/020 final - 2013/0011 (NLE) */





PERUSTELUT 1. Vaarallisten jätteiden maan rajat ylittävien siirtojen ja käsittelyn valvonnasta 22. maaliskuuta 1989 tehdyssä Baselin yleissopimuksessa, jäljempänä ’Baselin yleissopimus’, vahvistetaan valvontamenettely, jota sovelletaan sopimuspuolten välillä tapahtuvaan vaarallisten jätteiden vientiin ja tuontiin. Baselin yleissopimus tuli voimaan vuonna 1992, ja se sitoo nyt 175:tä sopimuspuolta. EU on Baselin yleissopimuksen sopimuspuoli. 2. Menettelyä Baselin yleissopimuksen liitteiden muuttamiseksi säännellään yleissopimuksen 17 ja 18 artiklalla. Erityisesti niissä määrätään, että muutoksia yleissopimukseen voivat esittää sopimuspuolet ja että sihteeristö antaa tiedoksi yleissopimukseen tai sen pöytäkirjaan esitetyn muutoksen sopimuspuolille vähintään kuusi kuukautta ennen kokousta, jossa muutos esitetään hyväksyttäväksi. Muutos on hyväksyttävä sopimuspuolten konferenssin kokouksessa, ja muutokset voivat tulla voimaan kuuden kuukauden kuluessa siitä, kun tallettaja on lähettänyt ilmoituksen kiertokirjeen muodossa. 3. Hakemuksia uusien nimikkeiden lisäämiseksi Baselin yleissopimuksen liitteeseen VIII tai IX säännellään menettelyllä, josta sovittiin liitteisiin VIII ja IX sisältyvien jäteluettelojen tarkistamista tai mukauttamista koskevien menettelyjen tarkistamista koskevan Baselin yleissopimuksen sopimuspuolten 8. konferenssin päätöksessä VIII/15. 4. Jätteiden siirrosta 14 päivänä kesäkuuta 2006 annetun Euroopan parlamentin ja neuvoston asetuksen (EU) N:o 1013/2006[1] 58 artiklan perusteella asetuksen liitteitä voidaan muuttaa Euroopan parlamentin ja neuvoston direktiivin 2008/98/EY[2] 39 artiklan mukaan säädetyn menettelyn mukaisesti tieteellisen ja teknisen kehityksen huomioon ottamiseksi. Asetuksen (EY) N:o 1013/2006 58 artiklan 1 kohdan mukaisesti jätteitä lisätään liitteeseen IIIA, IIIB, IV tai V väliaikaisesti, kunnes on tehty päätös niiden sisällyttämisestä Baselin yleissopimuksen liitteisiin tai OECD:n neuvoston päätökseen C(2001)107/Final maan rajan ylittävien ja hyödynnettävien jätteiden siirtojen valvonnasta tehdyn päätöksen C(92)39/Final tarkistamisesta. 5. Kun asetuksen (EY) N:o 1013/2006 liitettä IIIA, IIIB, IV tai V on muutettu, yhdenmukaisuuden varmistamiseksi on tarpeen tehdä Euroopan unionin puolesta tarpeelliset hakemukset siitä, että vastaavat nimikkeet lisätään vaarallisten jätteiden maan rajat ylittävien siirtojen ja käsittelyn valvonnasta tehdyn Baselin yleissopimuksen liitteeseen VIII tai IX. 6. Baselin yleissopimuksen sopimuspuolten 8. konferenssin päätöksellä VIII/15 sovitun menettelyn mukaisesti muutosta koskevan ehdotuksen tekee jokin sopimuspuoli ja sihteeristö toimittaa muutoksen sopimuspuolille vähintään kuusi kuukautta ennen kokousta, jossa muutos esitetään hyväksyttäväksi. Muutokset on hyväksyttävä sopimuspuolten konferenssin kokouksessa, ja muutokset voivat tulla voimaan kuuden kuukauden kuluessa siitä, kun tallettaja on lähettänyt asiasta ilmoituksen kiertokirjeen muodossa. 2013/0011 (NLE) Ehdotus NEUVOSTON PÄÄTÖS vaarallisten jätteiden maan rajat ylittävien siirtojen ja käsittelyn valvonnasta tehdyn Baselin yleissopimuksen liitteeseen VIII tai IX lisättäviä uusia nimikkeitä koskevien hakemusten tekemisestä Euroopan unionin puolesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 191 artiklan 1 kohdan yhdessä 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Euroopan unioni voi vaarallisten jätteiden maan rajan ylittävien siirtojen ja käsittelyn valvonnasta tehdyn Baselin yleissopimuksen sopimuspuolena tehdä ehdotuksia Baselin yleissopimuksen liitteiden muuttamisesta. (2) Hakemuksia uusien nimikkeiden lisäämiseksi Baselin yleissopimuksen liitteeseen VIII tai IX säännellään menettelyllä, josta sovittiin liitteisiin VIII ja IX sisältyvien jäteluettelojen tarkistamista tai mukauttamista koskevien menettelyjen tarkistamista koskevan Baselin yleissopimuksen sopimuspuolten 8. konferenssin päätöksessä VIII/15. (3) Koska jätteiden siirrosta 14 päivänä kesäkuuta 2006 annetun Euroopan parlamentin ja neuvoston asetuksen (EU) N:o 1013/2006[3] liitettä IIIA, IIIB, IV tai V on muutettu, vaikuttaa tarpeelliselta varmistaa yhdenmukaisuus Baselin yleissopimuksen liitteen VIII tai IX kanssa muuttamalla niitä vastaavasti. (4) Unionin olisi sen vuoksi tehtävä tarvittavat hakemukset niistä asetuksen (EY) N:o 1013/2006 liitteeseen IIIA, IIIB, IV tai V sisältyvistä nimikkeistä, jotka voidaan sisällyttää Baselin yleissopimuksen liitteeseen VIII tai IX. (5) Jotta voidaan varautua Baselin yleissopimuksen sopimuspuolten kokoukseen, jossa yleissopimuksen liitteen VIII tai IX muuttamista ehdotetaan, unionin on syytä toimittaa Baselin yleissopimuksen sihteeristölle tarvittavat hakemukset uusien nimikkeiden lisäämiseksi kyseisiin liitteisiin vähintään kuusi kuukautta ennen kyseistä kokousta, ON HYVÄKSYNYT TÄMÄN PÄÄTÖKSEN: 1 artikla Koska asetuksen (EY) N:o 1013/2006 liitettä IIIA, IIIB, IV tai V on muutettu siten, että niihin lisätään uusia nimikkeitä, jotka voidaan sisällyttää vaarallisten jätteiden maan rajat ylittävien siirtojen ja käsittelyn valvonnasta tehdyn Baselin yleissopimuksen liitteeseen VIII tai IX, unionin on tehtävä yleissopimuksessa edellytetyt hakemukset. 2 artikla Komissio toimittaa kyseiset hakemukset Baselin yleissopimuksen sihteeristölle vähintään kuusi kuukautta ennen kokousta, jossa muutos esitetään hyväksyttäväksi. Tehty Brysselissä, Neuvosto Puheenjohtaja [1] EUVL L 190, 12.7.2006, s.1. [2] EUVL L 312, 22.11.2008, s.3. [3] EUVL L 190, 12.7.2006, s.1.